text: læselighed
  
  publiceret: 2020-10-20 14:38:51+02:00
  Læselighed er en grafisk egenskab ved tekster, ord, bogstaver og andre tegn, som betinger den nemhedsgrad, hvormed de kan opfattes ved normal læsehastighed. Ord og bogstaver kan være ulæselige, fx fordi de har en usædvanlig facon, er for små, fremtræder med ringe kontrast eller er skrevet med blæk, der med tiden er falmet. En tekst kan være svært læselig, fx fordi linjerne er enten for lange eller for korte i forhold til linjeafstanden, eller fordi teksten på grund af sit layout ikke indbyder til overblik.
  Læselighed beror på tegns eller teksters grafiske udformning, ikke at forveksle med læsbarhed, der afhænger af teksters sproglige udformning.